Mans vas met 19 jaggewere ná plaasaanval(Argieffoto ter illustrasie: Maroela Media) Die polisie in Westonaria, Gauteng, het Vrydag twee verdagtes wat in besit van 19 jaggewere was, in hegtenis geneem. Die verdagtes, onderskeidelik 34 en 44 jaar, het na bewering die jaggewere tydens ŉ plaasaanval digby die dorp gesteel. Volgens kol. Noxolo Kweza, polisiewoordvoerder, het vier verdagtes met klapmusse en messe ŉ egpaar in hul huis op ŉ plaas digby Westonaria oorval. Hulle het die vrou (66) in die arm gesteek en haar vasgebind. Hulle het haar 71-jarige man – wat in daardie stadium nie tuis was nie – ingewag. “Toe die man by die huis kom, het die verdagtes hom met ŉ hamer oor die kop geslaan. Hy is ook vasgebind voordat hulle die huis geplunder het,” bevestig Kweza. “Die verdagtes het 19 jaggewere, messe en ander huishoudelike items gebuit. Hulle het in die egpaar se Toyota Hilux-bakkie gevlug.” Die egpaar se kinders het later die aand by die huis aangekom en op hul vasgebinde ouers afgekom. Hulle het hul ouers losgemaak en na ŉ buurplaas gegaan om die polisie te bel. “Op pad na die plaas het die polisie die egpaar se bakkie en ŉ Toyota Avanza gewaar wat in die teenoorgestelde rigting gery het. Die polisie het onmiddellik ŉ U-draai gemaak en die voertuie agternagesit. Die verdagtes het met die bakkie van die pad afgetrek en te voet gevlug.” Volgens Kweza is twee van die vier verdagtes in hegtenis geneem. Die ander twee het daarin geslaag om weg te kom en die polisie is steeds op soek na hulle. Lt.genl. Elias Mawela, die provinsiale polisiekommissaris in Gauteng, het die polisie geloof vir hul spoedige optrede wat tot die verdagtes se inhegtenisneming gelei het.